Ευρωπαϊκό Πρωτάθλημα καλαθοσφαίρισης 1992-93

Το Ευρωπαϊκό Πρωτάθλημα καλαθοσφαίρισης ανδρών (σήμερα Ευρωλίγκα ανδρών) της περιόδου 1992-93 διεξήχθη με προκριματική φάση (δυο γύρων) διπλών αναμετρήσεων, ημιτελική φάση δυο ομίλων των 8 ομάδων έκαστος (14 αγωνιστικών), φαση των Play-Off με 4 ζευγάρια αντιπάλων που αποτέλεσαν οι 4 πρώτοι κάθε ημιτελικού ομίλου και την τελική φάση (φάιναλ-φορ) η οποία ορίσθηκε να λάβει χώρα στο Στάδιο Ειρήνης και Φιλίας της Αθήνας, το τριήμερο 13-15 Απριλίου 1993. Η φιναλίστ της προηγούμενης περιόδου Ζουβεντούτ Μαρμπέγια και η ιταλική Μπενετόν Τρεβίζο, ξεκίνησαν τις υποχρεώσεις τους από την ημιτελική φάση.

Α' γύρος

Από αυτόν, προκρίθηκαν η ΤΣΣΚΑ Σόφιας (Βουλγαρία) (σε βάρος της αλβανικής Παρτιζάνι Τιράνων), η Ντιναμό Τιφλίδας (Γεωργία) σε βάρος της πολωνικής Σλασκ Βρότσλαβ, η τσέχικη USK Πράγας επί της ρουμανικής Ουνιβέρσιτάτεα, η ουκρανική Μπουντιβέλνικ Κιέβου επί της ουγγρικής ΖΤΕ ΚΚ, η γερμανική Μπάγερ Λεβερκούζεν επί της σουηδικής SK Κέφλαβικ, ο ΠΑΟΚ επί της κυπριακής ΑΕΚ Λάρνακας, η Ούνιον Ολίμπια Σλοβενίας επί της λιθουανικής Ζαλγκίρις Κάουνας, η αγγλική Γκίλφορντ Κινγκς που πέρασε στον πόντο επί της εσθονικής Κάλεβ Ταλίν (ήττα 75-80 στο Ταλίν και νίκη με 79-73 εντός έδρας), η τουρκική Εφές Πίλσεν επί της ελβετικής Φριμπούρ Ολιμπίκ, η φιλνανδική Ελσίνκι ΝΜΚΥ επί των αυστριακών της Μπάσκετ Φλάιερς, η ΤΣΣΚΑ Μόσχας επί της ολλανδικής Χανς Βέρκερκ Κόικενς, η πορτογαλική SL Μπενφίκα επί της Έτσελα Έτελμπρυκ από το Λουξεμβούργο και η βελγική Άντβερπ επί της Άστρα Μπάσκετ από τη Σουηδία.

Β' γύρος

Στο δεύτερο προκριματικό γύρο έδωσαν το "παρών" μερικές από τις ισχυρότερες ομάδες της σεζόν, προερχόμενες από την Ιταλία (Σκαβολίνι Πέζαρο, Κνορ Μπολόνια), την Ισπανία (Ρεάλ Μαδρίτης, Εστουδιάντες), τη Γαλλία (Λιμόζ CSP, Po Ορτέζ), το Ισραήλ (Μακάμπι Τελ Αβίβ) αλλά και τη νεόκοπη τότε Κροατία (Τσιμπόνα Ζάγκρεμπ, Ζαντάρ).
Ο εκπρόσωπος της Σερβίας Ερυθρός Αστέρας Βελιγραδίου ενώ αρχικά έγινε δεκτός στη διοργάνωση, τελικά αποκλείστηκε, ύστερα από απόφαση των Ηνωμένων Εθνών, ως τιμωρία για τον εμφύλιο στη Βοσνία.
Στη φάση των "16" πέρασαν η Ρεάλ, η Σκαβολίνι, η Εστουδιάντες, η Κνορ, η Μπάγερ Λεβερκούζεν, ο ΠΑΟΚ (χωρίς αγώνες, καθώς είχε κληρωθεί να αγωνισθεί με τον Ερυθρό Αστέρα), ο Ολυμπιακός Πειραιά, η Λιμόζ, η Ορτέζ, η Τσιμπόνα, η Ζάνταρ, η Μακάμπι και η Άντβερπ, σε βάρος (αντίστοιχα) των ΤΣΣΚΑ Σόφιας, Σλασκ, USK Πράγας, Μπουντιβέλνικ, ASK Μπρότσενι (Λετονίας), Ούνιον Ολίμπια, Γκίλφορντ Κινγκς, Εφές Πίλσεν, NMKY Ελσίνκι, ΤΣΣΚΑ Μόσχας, Μπενφίκα και Χάποελ Τελ Αβίβ.

Α' όμιλος

Στον α΄ όμιλο συμμετείχε ο πρωταθλητής ΠΑΟΚ, ο οποίος κατέλαβε την πρώτη θέση με ρεκόρ 8-4 και 20 βαθμούς. Λιμόζ Σερκλ Σαιν-Πιερ και Σκαβολίνι Πέζαρο όντας ισόβαθμες με ρεκόρ 7-5 και 19 βαθμούς, μοιράστηκαν τη δεύτερη και τη τρίτη θέση αντίστοιχα, ενώ τέταρτη αναδείχθηκε η Κνορ Μπολόνια (6-6, 18β.) παρότι ισοβάθμησε με την πέμπτη Ζουβεντούτ Μαρμπέγια που αποκλείστηκε από τη συνέχεια της διοργάνωσης μαζί με την έκτη Τσιμπόνα (5-7, 17β.) και την έβδομη και τελευταία Μακάμπι Ελίτ Τελ Αβίβ (3-9, 15β.).

Β' όμιλος

Στον β' όμιλο, πρώτη, βγήκε κυριολεκτικά περπατώντας η Ρεάλ Μαδρίτης Τέκα με ρεκόρ 12-2 και 26 βαθμούς. Την ακολούθησε στη δεύτερη θέση η Μπενετόν Τρεβίζο (10-4, 24β.), ενώ στην τριπλή ισοβαθμία με ρεκόρ 8-6 και 22 βαθμούς, τρίτος, αναδείχθηκε ο Ολυμπιακός (η Ελλάδα εκπροσωπήθηκε για πρώτη φορά στο θεσμό με 2 ομάδες) και τέταρτη η Πω-Ορτέζ, με τη Μπάγερ Λεβερκούζεν να μένει πέμπτη και εκτός προημιτελικής φάσης πλέι-οφ λόγω χειρότερου "γκολ-αβερέιτζ" στα μεταξύ τους ματς. Στις τρεις τελευταίες θέσεις βρέθηκαν, η Ζάνταρ (5-9, 19β.), η Εστουδιάντες Αρτζεντάρια (4-10, 18β.) και η ουραγός Μάες Πιλς (1-13, 15β.).